 Ugo Ukwu nke Naijiria nọrọ namaegwuregwu Godswill Akpabio dị na Uyo were gosi Uze Benin na ha ka na-amụ amụ nebe egwu bọọlụ dị. Ugo Ukwu jiri ọkpụ abụọ asatara ị otu were merie Uze na asọmpi nke otu L maka ntozu nke iko Afrịka.  Nagbanyeghị na ọgbanihu Stéphane Sessègnon mepere inye goolu na nkeji ise, ọgbanihu ndị Lille, Victor Osimhen, sara goolu ahụ site na-adoba agbaa penariti dịka agba nke mbụ na abịa na njedebe.Ka ebidosịrị agba nke abụọ, ọgbanihu nke otu egwu bọọlụ Bordeaux Samuel Kalu, gara nihu were nye Naijiria mmeri na nkeji iri isii na atọ dịka goolu ya nwetara akara atọ niile Naijiria chọrọ nasọmpi otu L ahụ.Ugo Naijiria ga-aga nihu na asọmpi maka it ozu ịsonye AFCON 2021 ụbọchị ụka oge ha na mba Lesotho ga-ezute namaegwuregwu Setsoto dị na Maseru.Naijiria bụzi ndị mbụ ugbua notu L site na akara atọ dịka mba Sierra Leone na Lesotho gbara onwe ha otu ọkpụ, otu ọkpụ na Freetown. Kwame Quee na-agba bọọlụ na mba Iceland nyere goolu ndị Sierra Leone namaegwuregwu mmadụ anọghị na nkeji iri isii na iteghete.Onyeisi otu egwu bọọlụ mba Lesotho bụ onye nke a chụpụrụ ka o nwetachara akwụkwọ edo edo nke abụọ na nkeji iri asatọ na atọ, ebe George Kweke Davies nwetara akwụkwọ ọbara ọbara maka ịlụghachi ọgụ. Ndị ọbịa ahụ gbalisiri ike nweta otu akara na nkeji nke atọ oge etinyere etinye site naka Thobanston Jane.Nasọmpi ndị ọzọ, Guinea Bissau jiri ọkpụ atọ asataghị otu merie Eswatini na otu I, mba Rịpọbụliki Etiti Afrika meriri Burundi site ninye ha ọkpụ abụọ asataghị otu, ebe Malawi zọrọ isi onwe ya ma merie mba South Africa site na inye ha otu ọkpụ. Nebe nke ọzọ, Cameroon na Cape Verde gbara onwe ha onye laba onye laba notu F, ebe Namibia gosiri Chad ike ha site niji ọkpụ abụọ asatara otu were merie ha notu A. 